谢琎
识时梅歌
寇至人远避，寇退人复归。
归来寻旧址，草芜迷荒基。
哀哉住傍梅，清梦常相依。
可怜岁寒心，能识存亡机。
不欲染尘垢，先枯避时虞。
方今向太平，枯干生新枝。
主人修废坠，古梅仍春辉。
俗态分荣瘁，梅心无改移。
如我耐寒友，头白不相违。
梅花自奇绝，世事与古别。
花下独徘徊，似听梅花说。
不愿傍官驿，驿外尘飞多马迹。
几番驿使自南来，南枝折尽花狼藉。
不愿在深宫，蛾眉人去寿阳空。
缤纷檐下花飞片，不上宫妆入草丛。
不愿在西湖，旧时逋仙迹山芜。
可惜暗香疏影处，迩来都是给樵苏。
不愿近东阁，无人更管花开落。
黄昏风雨锁朱门，和羹人伴归沙漠。
但愿开向千岩窟，饕虐冯陵任风雪。
花香只绕处士庐，花飞不点征人骨。
吟翁索笑痴更痴，谁似梅花能识时。
始终不渝含酸味，去就长存调鼎资。
广平铁石笔何在，生死与我深相知。